CELEX: C2004/262/84
Language: da
Date: 2004-10-23 00:00:00
Title: Sag T-311/04: Sag anlagt den 22. juli 2004 af José Luis Buendia Sierra mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/44
            
         Sag anlagt den 22. juli 2004 af José Luis Buendia Sierra mod Kommissionen for De Europæiske Fællesskaber
   (Sag T-311/04)
   (2004/C 262/84)
   Processprog: fransk
   Ved De Europæiske Fællesskabers Ret i Første Instans er der den 22. juli 2004 anlagt sag mod Kommissionen for De Europæiske Fællesskaber af José Luis Buendia Sierra, Bruxelles (Belgien) ved avocats Marc van der Woude og Valérie Landes.
   Sagsøgeren har nedlagt følgende påstande:
   
               —
            
            
               Annullation af den af generaldirektøren for Juridisk Tjeneste trufne afgørelse om at tildele sagsøgeren et enkelt prioritetspoint fra generaldirektoratet i forfremmelsesåret 2003, en afgørelse, som er stadfæstet og gjort definitiv ved ansættelsesmyndighedens afvisning af den administrative klage.
            
         
               —
            
            
               Annullation af ansættelsesmyndighedens afgørelse om ikke at tildele sagsøgeren noget specielt prioritetspoint fra »Forfremmelsesudvalget for supplerende aktiviteter i institutionens interesse« i forfremmelsesåret 2003.
            
         
               —
            
            
               Annullation af ansættelsesmyndighedens afgørelse om at tildele sagsøgeren i alt 20 points i forfremmelsesåret 2003, af listen over fortjenester for tjenestemændene i lønklasse A5 i forfremmelsesåret 2003, af listen over de tjenestemænd, der blev forfremmet til lønklasse A4 i forfremmelsesåret 2003, og under alle omstændigheder af afgørelsen om ikke at opføre sagsøgeren på de nævnte lister.
            
         
               —
            
            
               Annullation af afgørelsen om afvisning af klagen i det omfang, det er nødvendigt.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ifølge sagsøgeren er afgørelsen om at tildele ham et enkelt prioritetspoint fra generaldirektoratet resultatet af de i Juridisk Tjeneste indførte kriterier, som medfører, at disse points tildeles de tjenestemænd, som har længst anciennitet i lønklassen, uafhængigt af deres fortjenester. Sagsøgeren har over for denne afgørelse gjort gældende, at der er sket tilsidesættelse af vedtægtens artikel 45, af artikel 2, stk. 1, i de almindelige gennemførelsesbestemmelser til vedtægtens artikel 43, og af artikel 6, stk. 3 og 4, i de almindelige gennemførelsesbestemmelser til vedtægtens artikel 45. Ifølge sagsøgeren tilsidesætter afgørelsen desuden principperne om ligebehandling og om ret til en karriere, indebærer, at der er anlagt et åbenbart urigtigt skøn, og udgør magtfordrejning. Sagsøgeren har endelig gjort gældende, at der er sket tilsidesættelse af de væsentlige formforskrifter for proceduren for tildeling af points og for undersøgelsen af den administrative klage.
   Sagsøgeren har desuden gjort gældende, at afgørelsen om ikke at tildele ham noget prioritetspoint i »Forfremmelsesudvalget for supplerende aktiviteter i institutionens interesse« tilsidesætter vedtægtens artikel 45, artikel 9 i de almindelige gennemførelsesbestemmelser til vedtægtens artikel 45 og ligebehandlingsprincippet. Ifølge sagsøgeren er denne afgørelse ligeledes karakteriseret ved, at der er anlagt et åbenbart urigtigt skøn, og ved magtfordrejning.
   Sagsøgeren har endelig anfægtet afgørelsen om at tildele ham et samlet antal points på 20, listen over fortjenester for tjenestemændene i lønklasse A5, listen over tjenestemænd forfremmet til lønklasse A4 og afgørelsen om ikke at opføre sagsøgeren på de nævnte lister. Sagsøgeren har i den forbindelse først gjort gældende, at de øvrige retsakter, der er anfægtet i nærværende søgsmål, er ulovlige, samt at reglerne vedrørende bedømmelsesåret for personalet 2001-2002, de almindelige gennemførelsesbestemmelser til vedtægtens artikel 43 og de almindelige gennemførelsesbestemmelser til vedtægtens artikel 45, er ulovlige. Ifølge sagsøgeren tilsidesætter disse bestemmelser vedtægtens artikel 25, stk. 2, og artikel 45 samt principperne om ret til en karriere og om ligebehandling. Sagsøgeren har endelig gjort gældende, at afgørelserne er mangelfulde som følge af inkompetence og tilsidesættelser af de væsentlige formforskrifter.